I aften bliver det afgjort, om de unge kan slå sidste års stemmeprocent på 54,5.

De unges fravær i stemmeboksene har været et stort emne ved de seneste valg. Ved sidste kommunalvalg i 2013 stemte 54,5 procent af de unge. I aften får vi at se, hvor mange unge der har valgt at sætte et kryds på stemmesedlen. En undersøgelse fra YouGov til Momentum viser, at man regner med, at op mod 42 procent af de unge mellem 18 og 24 år vælger at stemme - hvilket er endnu færre end i 2013. Og trods flere forsøg på at inddrage og engagere de unge i demokratiet, har det indtil nu ikke fået flere til at møde i stemmeboksen. De unge kommer senere I Lundergårdhallen i Hjørring havde der til formiddag ikke været mange førstegangsvælgere. - Jeg vil nok sige, det er mest plus tressere, der har været her, siger valgstyrerformand Kurt Christensen. Han har været med til at styre valget i Hjørring i omkring 20 år, og han tror og håber stadig på, at flere vil komme forbi i løbet af dagen. -  Vi har ikke set mange af dem, men vi håber og tror, at der kommer flere op ad eftermiddagen, siger Kurt Christensen. Ikke første gang, at unge ikke stemmer De unges interesse for at stemme ved blandt andet kommunalvalget, er dog ikke en ny tendens. I 1970'erne stemte de unge heller ikke i særlig høj grad til hverken kommunalvalg, folketingsvalg eller ved folkeafstemninger. - Det er vigtigt at huske, at vi har stemmeret i Danmark - ikke stemmepligt, siger Roger Buch, der er kommunalforsker ved Danmarks Medie- og Journalisthøjskole.